title: 2012/759/UE: Decizia Consiliului din 29 noiembrie 2012 privind stabilirea poziției care urmează să fie adoptată în numele Uniunii Europene în cadrul Consiliului General al Organizației Mondiale a Comerțului referitor la aderarea Republicii Tadjikistan la OMC

text:
               8.12.2012

               RO

               Jurnalul Oficial al Uniunii Europene

               L 336/81

         DECIZIA CONSILIULUI
   din 29 noiembrie 2012
   privind stabilirea poziției care urmează să fie adoptată în numele Uniunii Europene în cadrul Consiliului General al Organizației Mondiale a Comerțului referitor la aderarea Republicii Tadjikistan la OMC
   (2012/759/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 91, articolul 100 alineatul (2) și articolul 207 alineatul (4), coroborate cu articolul 218 alineatul (9),
   având în vedere propunerea Comisiei Europene,
   întrucât:

               (1)

               La 29 mai 2001, guvernul Republicii Tadjikistan a prezentat o cerere de aderare la Acordul de instituire a Organizației Mondiale a Comerțului (OMC) de la Marrakech, în temeiul articolului XII din respectivul acord.

               (2)

               La 18 iulie 2001 a fost creat un grup de lucru privind aderarea Republicii Tadjikistan, pentru a se ajunge la un acord cu privire la condițiile de aderare acceptabile atât pentru Republica Tadjikistan, cât și pentru toți ceilalți membri ai OMC.

               (3)

               Comisia, în numele Uniunii, a negociat o serie completă de angajamente de deschidere a pieței din partea Republicii Tadjikistan, care corespund cererilor Uniunii.

               (4)

               Aceste angajamente sunt în prezent încorporate în Protocolul de aderare a Republicii Tadjikistan la OMC.

               (5)

               Aderarea Republicii Tadjikistan la OMC ar trebui să aibă o contribuție pozitivă și de durată la procesul de reformă economică și de dezvoltare durabilă din această țară.

               (6)

               În consecință, Protocolul de aderare ar trebui aprobat.

               (7)

               Conform articolului XII din Acordul de instituire a OMC, condițiile de aderare sunt convenite între membrul aderent și OMC, iar Conferința Ministerială a OMC aprobă condițiile de aderare din partea OMC. Articolul IV.2 din Acordul de instituire a OMC prevede că, în intervalele dintre reuniunile Conferinței Ministeriale, funcțiile acesteia sunt exercitate de Consiliul General.

               (8)

               În consecință, este necesar să se stabilească poziția care urmează să fie adoptată în numele Uniunii în cadrul Consiliului General al OMC, referitor la aderarea Tadjikistanului la OMC,

         ADOPTĂ PREZENTA DECIZIE:
   Articolul 1
   Poziția care urmează să fie adoptată în numele Uniunii Europene în cadrul Consiliului General al Organizației Mondiale a Comerțului referitor aderarea Republicii Tadjikistan la OMC este în favoarea aderării.
   Articolul 2
   Prezenta decizie intră în vigoare la data adoptării.

      Adoptată la Bruxelles, 29 noiembrie 2012.

            Pentru Consiliu

            Președintele

         N. SYLIKIOTIS


title: Decizia (UE) 2016/1352 a Consiliului din 4 august 2016 privind regimul aplicabil experților naționali detașați în cadrul Agenției Europene de Apărare și de abrogare a Deciziei 2004/677/CE

text:
               12.8.2016

               RO

               Jurnalul Oficial al Uniunii Europene

               L 219/82

         DECIZIA (UE) 2016/1352 A CONSILIULUI
   din 4 august 2016
   privind regimul aplicabil experților naționali detașați în cadrul Agenției Europene de Apărare și de abrogare a Deciziei 2004/677/CE
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolele 42 și 45,
   având în vedere Decizia (PESC) 2015/1835 a Consiliului din 12 octombrie 2015 de definire a statutului, sediului și regulamentului de funcționare ale Agenției Europene de Apărare (1), în special articolul 11,
   întrucât:

               (1)

               Detașarea de experți ar trebui să permită Agenției Europene de Apărare (denumită în continuare „agenția”) să beneficieze de cunoștințele și experiența profesională de înalt nivel ale experților respectivi, în special în domeniile în care o astfel de competență nu este disponibilă imediat în cadrul agenției.

               (2)

               Schimbul de experiență profesională și de cunoștințe în domeniul apărării, astfel cum este prevăzut în Decizia (PESC) 2015/1835, și funcțiile de sprijin conexe ar trebui să fie sprijinite prin afectarea temporară a unor experți naționali detașați (denumiți în continuare „END”) din sectoarele publice ale statelor membre.

               (3)

               Drepturile și obligațiile END ar trebui să garanteze că aceștia se achită de sarcinile lor numai în interesul agenției.

               (4)

               Termenul „detașare” se interpretează în contextul prezentei decizii.

               (5)

               Având în vedere că regimul instituit prin prezenta decizie ar trebui să îl înlocuiască pe cel prevăzut în Decizia 2004/677/CE a Consiliului (2), decizia respectivă ar trebui să fie abrogată,

         ADOPTĂ PREZENTA DECIZIE:

      CAPITOLUL I

         Dispoziții generale

   Articolul 1
   Domeniul de aplicare
   Regimul instituit prin prezenta decizie se aplică END care îndeplinesc condițiile prevăzute la articolul 2, detașați la agenție și care sunt experți detașați de către administrațiile publice ale statelor membre participante, la nivel național sau regional, în special ministerele apărării și/sau agențiile lor, organisme, colegiile naționale de apărare, institutele de cercetare, inclusiv cele în conformitate cu articolul 11 alineatul (4) litera (b) din Decizia (PESC) 2015/1835.
   În conformitate cu articolul 11 alineatul (4) litera (a) din Decizia (PESC) 2015/1835, experții:

               —

               dintr-o țară terță cu care agenția a încheiat un acord administrativ; sau

               —

               din partea organizațiilor/entităților cu un acord administrativ cu agenția, cu condiția ca END să fie resortisant al unui stat membru al UE sau al unei țări terțe cu care agenția a încheiat un acord administrativ,

         sunt detașați sau numiți, în temeiul articolului 26 alineatul (1) din respectiva decizie, în cadrul agenției cu acordul comitetului director, în conformitate cu condițiile care urmează a fi stabilite în acordurile respective.
   Articolul 2
   Condiții pentru detașare
   Pentru a fi eligibili pentru detașare în cadrul agenției, experții trebuie:

               1.

               să fi fost angajați permanent sau pe bază contractuală de angajatorul acestora pe o perioadă de cel puțin 12 luni înainte de detașare;

               2.

               să rămână în serviciul angajatorului lor pe durata detașării și să fie remunerați în continuare de către angajatorul respectiv;

               3.

               să dispună de o experiență profesională de cel puțin trei ani cu normă întreagă în funcții de apărare, administrative, științifice, tehnice, operaționale, de consiliere sau de supraveghere relevante pentru îndeplinirea sarcinilor care le sunt atribuite. Angajatorul furnizează agenției, anterior detașării, o adeverință de angajare a expertului referitoare la ultimele douăsprezece luni;

               4.

               să fie resortisanți ai unui stat membru participant sau care intră sub incidența dispozițiilor de la articolul 1 al doilea paragraf;

               5.

               să aibă cunoștințe temeinice în ceea ce privește o limbă oficială a unuia dintre statele membre participante și cunoștințe satisfăcătoare în ceea ce privește o alta dintre aceste limbi, pentru a putea îndeplini sarcinile care le sunt încredințate.

         Articolul 3
   Procedura de selecție
   (1)   END sunt selecționați în baza unei proceduri deschise și transparente stabilite în conformitate cu articolul 42.
   (2)   Fără a aduce atingere dispozițiilor de la articolul 2 punctul 4, END sunt detașați pentru a asigura agenției serviciile unor persoane cu cele mai înalte standarde de competență, eficiență și integritate (merit). Detașarea acestora se efectuează pe criterii geografice cât mai largi, dintre resortisanții statelor membre participante. Statele membre participante și agenția cooperează pentru a asigura, pe cât posibil, un echilibru între femei și bărbați și pentru a respecta principiul șanselor egale.
   (3)   Cererea de exprimare a interesului se transmite reprezentanțelor permanente ale statelor membre participante, misiunilor din țările terțe sau organizației sau entității, după caz, și se publică pe site-ul web al agenției. Cererea precizează descrierea posturilor, criteriile de selecție și termenul pentru depunerea candidaturilor. Candidații pentru un post de END trebuie să fie sponsorizați de autoritățile lor naționale, de organizația sau entitatea de care aparțin. Este necesară o confirmare sub forma unei scrisori de sponsorizare adresate agenției în măsura posibilului înainte de data-limită de primire a cererilor și, în orice caz, nu mai târziu de data de recrutare.
   (4)   În cazul END fără plată și al experților naționali în formare profesională (denumiți în continuare „ENFP”), agenția poate decide selectarea unui END fără a urma procedurile de selecție menționate la alineatele (1) și (2).
   (5)   Detașarea de experți este condiționată de cerințele specifice și capacitatea bugetară ale agenției.
   (6)   Agenția creează un dosar individual pentru END. Acest dosar conține informații administrative relevante.
   Articolul 4
   Procedura administrativă pentru detașare
   Detașările se pun în aplicare printr-un schimb de scrisori între directorul executiv al agenției și reprezentanța permanentă ori misiunea statului membru în cauză sau, după caz, organizația sau entitatea. Locul de detașare și grupul de funcții căruia îi va aparține END în cadrul unei grupe de funcții de administratori (denumită în continuare „AD”) sau al unei grupe de funcții de asistenți (denumită în continuare „AST”) sunt precizate în schimbul de scrisori. Schimbul de scrisori menționează, de asemenea, direcția/unitatea în care este detașat END, precum și o descriere detaliată a atribuțiilor pe care END trebuie să le îndeplinească. O copie a regimului aplicabil END în cadrul agenției se anexează la schimbul de scrisori.
   Articolul 5
   Perioada de detașare
   (1)   Durata de detașare este de minimum două luni și de maximum trei ani. Aceasta poate face obiectul unor reînnoiri succesive pentru o durată totală care să nu depășească patru ani.
   Cu toate acestea, în mod excepțional, la cererea directorului relevant și cu acordul prealabil al angajatorului, directorul executiv poate autoriza una sau mai multe prelungiri ale detașării care să depășească durata maximă de patru ani menționată la primul paragraf cu până la doi ani suplimentari.
   (2)   Durata de detașare se stabilește la început în cadrul schimbului de scrisori prevăzut la articolul 4. Aceeași procedură se aplică și în cazul oricărei reînnoiri, prelungiri a duratei de detașare sau schimbări de post.
   (3)   Un END care a fost anterior detașat la agenție poate fi detașat din nou, după consultarea cu administrația națională de origine, cu condiția ca END să continue să îndeplinească condițiile pentru detașare menționate la articolul 2 și în limita plafonului general stabilit la articolul 11 alineatul (5) din Decizia (PESC) 2015/1835.
   Articolul 6
   Obligațiile angajatorului
   Pe întreaga perioadă a detașării, angajatorul END continuă:

               (a)

               să plătească salariul END;

               (b)

               să poarte răspunderea tuturor drepturilor sociale ale END, în special a celor privind securitatea socială, asigurările sociale și pensiile; și

               (c)

               să mențină, sub rezerva articolului 10 alineatul (2) litera (d), statutul administrativ al END fie ca funcționar permanent, fie ca agent contractual și să informeze directorul executiv al agenției în legătură cu eventualele modificări ale statutului administrativ al END fie ca funcționar permanent, fie ca agent contractual.

         Articolul 7
   Sarcini
   (1)   END asistă personalul agenției și îndeplinesc atribuțiile și sarcinile care le-au fost încredințate de directorul executiv al agenției.
   (2)   Luând în considerare alcătuirea personalului agenției și, în special, rolul acestuia în contribuția la rezultatele agenției, directorul executiv poate să încredințeze unui END sarcini de conducere dacă acest lucru este necesar în interesul serviciului.
   În orice caz, un END nu poate să angajeze agenția din punct de vedere juridic.
   (3)   Un END poate participa la delegații și reuniuni. Cu toate acestea, directorul executiv poate decide să limiteze participarea END la delegații și reuniuni doar:

               (a)

               pentru a însoți un membru al personalului agenției; sau

               (b)

               în cazul în care este singur, pentru a participa în calitate de observator sau numai în scopul informării.

         (4)   Agenția este singura responsabilă de aprobarea rezultatelor atribuțiilor îndeplinite de END.
   (5)   Agenția, angajatorul END și END depun toate eforturile pentru a evita orice conflict de interese real sau potențial în ceea ce privește sarcinile END pe durata detașării. În acest scop, agenția informează în timp util END și pe angajatorul acestuia cu privire la sarcinile prevăzute și cere fiecăruia dintre aceștia să confirme în scris că nu cunoaște niciun motiv pentru care END nu i s-ar putea repartiza sarcinile respective.
   END este invitat, în special, să declare orice conflict potențial între anumite aspecte ale situației familiale a END (în special activitățile profesionale ale membrilor apropiați ai familiei sale sau ale membrilor familiei extinse ori eventualele interese financiare semnificative proprii sau ale acestor membri) și sarcinile preconizate pe durata detașării.
   Angajatorul și END se angajează să semnaleze agenției orice schimbare a situației care, pe durata detașării, ar putea da naștere vreunui conflict de interese.
   (6)   În cazul în care agenția consideră că natura atribuțiilor încredințate END necesită măsuri de precauție speciale în materie de securitate, se obține o autorizație de securitate înainte de detașarea END.
   Articolul 8
   Drepturile și obligațiile END
   (1)   Pe durata detașării, un END acționează cu integritate. În special:

               (a)

               END își îndeplinește sarcinile care i-au fost încredințate și, în orice caz, se comportă ținând cont doar de interesele agenției.
               În special, în exercitarea sarcinilor sale, END nu acceptă instrucțiuni din partea angajatorului său, a niciunui guvern, a niciunei alte persoane, a niciunei alte societăți private sau a niciunui alt organism public și nu întreprinde nicio activitate pentru aceștia;

               (b)

               END se abține de la orice acțiune, în special de la orice exprimare publică a opiniilor, care ar putea aduce atingere demnității funcției sale în cadrul agenției;

               (c)

               END își informează superiorul ierarhic în cazul în care, în îndeplinirea sarcinilor sale, END trebuie să se pronunțe cu privire la o problemă în abordarea sau soluționarea căreia END are un interes personal de natură să îi compromită independența;

               (d)

               END nu publică, nici nu determină publicarea, singur sau în colaborare, a niciunui text al cărui subiect are legătură cu activitatea Uniunii, fără a fi obținut o autorizație în acest sens în condițiile și în conformitate cu normele în vigoare în cadrul agenției. Autorizația poate fi refuzată numai în cazul în care publicarea prevăzută este de natură să aducă atingere intereselor agenției sau ale Uniunii;

               (e)

               toate drepturile aferente oricăror lucrări efectuate de un END în îndeplinirea sarcinilor sale sunt proprietatea agenției;

               (f)

               END își stabilește reședința la locul de detașare sau la o asemenea distanță față de acesta încât să nu fie împiedicat în îndeplinirea corespunzătoare a sarcinilor care îi sunt încredințate;

               (g)

               END are obligația de a-l sprijini sau de a-l consilia pe superiorul ierarhic pe lângă care a fost detașat și este răspunzător în fața acestui superior pentru îndeplinirea sarcinilor care îi sunt încredințate.

         (2)   Atât pe durata detașării, cât și ulterior, END dă dovadă de cea mai mare discreție cu privire la faptele și informațiile de care a luat cunoștință în îndeplinirea sau în legătură cu îndeplinirea sarcinilor sale. END nu comunică, sub nicio formă, niciunei persoane care nu este autorizată să ia cunoștință de acestea, niciun document și nicio informație care nu au fost făcute publice în mod legal și nu utilizează documentul sau informația respective în beneficiul său personal.
   (3)   La încheierea detașării, END continuă să acționeze cu integritate și discreție pentru îndeplinirea noilor sarcini și pentru acceptarea anumitor posturi sau avantaje.
   În acest scop, în cei trei ani care urmează duratei de detașare, END informează fără întârziere agenția cu privire la orice sarcină sau atribuție care ar putea da naștere unui conflict de interese în raport cu sarcinile îndeplinite de END pe durata detașării.
   (4)   END se supune normelor de securitate în vigoare în cadrul agenției, inclusiv normelor de protecție a datelor și normelor de protecție a rețelei agenției. De asemenea, END se supune normelor care guvernează protecția intereselor financiare ale agenției.
   (5)   Nerespectarea dispozițiilor alineatelor (1), (2) și (4) din prezentul articol pe durata detașării îndreptățește agenția să înceteze detașarea unui END în conformitate cu articolul 10 alineatul (2) litera (c).
   (6)   END notifică de îndată superiorului ierarhic, în scris, în cazul în care, pe durata detașării sale, END ia cunoștință de fapte din care se poate presupune existența următoarelor:

               (a)

               o posibilă activitate ilegală, inclusiv fraudă sau corupție, care aduce atingere intereselor agenției; sau

               (b)

               o conduită în raport cu exercitarea sarcinilor profesionale care poate constitui o încălcare gravă a obligațiilor personalului agenției sau ale END.

         Prezentul alineat se aplică și în caz de încălcare gravă a unei obligații similare comise de un membru al personalului unei instituții a Uniunii, de orice altă persoană în serviciul unei instituții a Uniunii sau de orice prestator de servicii care acționează în numele unei instituții a Uniunii.
   (7)   În cazul în care superiorul ierarhic primește notificarea menționată la alineatul (6) din prezentul articol, superiorul ierarhic ia măsurile prevăzute la articolul 27 din Decizia (UE) 2016/1351 a Consiliului (3) (denumită în continuare „statutul personalului agenției”). Articolele 27, 28 și 29 din statutul personalului agenției se aplică superiorului ierarhic în condițiile articolului 4 din prezenta decizie. Respectivele dispoziții se aplică, mutatis mutandis, și END în cauză, pentru a asigura respectarea drepturilor END.
   Articolul 9
   Suspendarea detașării
   (1)   La cererea scrisă a END sau a angajatorului și cu acordul acestuia din urmă, agenția poate autoriza suspendarea detașării și poate stabili condițiile pentru aceasta. Pe durata suspendării:

               (a)

               indemnizațiile menționate la articolul 19 nu se plătesc;

               (b)

               cheltuielile menționate la articolul 20 se rambursează numai în cazul în care suspendarea are loc la cererea agenției.

         (2)   Agenția informează angajatorul și reprezentanța permanentă sau misiunea statului în cauză.
   Articolul 10
   Încetarea perioadelor de detașare
   (1)   Sub rezerva dispozițiilor alineatului (2), detașarea poate să înceteze la cererea agenției sau a angajatorului END, cu condiția acordării unui preaviz de trei luni. Detașarea poate să înceteze și la cererea END, cu condiția acordării unui preaviz cu aceeași durată și sub rezerva acordului angajatorului și al agenției.
   (2)   În anumite împrejurări excepționale, detașarea poate să înceteze fără preaviz:

               (a)

               la inițiativa angajatorului END, în cazul în care interesele esențiale ale angajatorului o impun;

               (b)

               prin acord reciproc între agenție și angajator, la cererea adresată de END ambelor părți, în cazul în care interesele esențiale, personale sau profesionale, ale END, o impun;

               (c)

               la inițiativa agenției, în cazul nerespectării grave de către END a obligațiilor prevăzute în prezenta decizie. Agenția se consultă cu Reprezentanța permanentă sau cu misiunea statului în cauză și ia în considerare orice comentarii primite în legătură cu decizia sa;

               (d)

               la inițiativa agenției în eventualitatea încetării sau modificării statutului administrativ al END fie ca funcționar permanent, fie ca agent contractual al angajatorului. În prealabil, se oferă END posibilitatea de a prezenta observații.

         (3)   În cazul în care detașarea încetează în temeiul alineatului (2) litera (c), agenția consultă de îndată angajatorul și reprezentanța permanentă sau misiunea statului în cauză.

      CAPITOLUL II

         Condițiile de lucru

   Articolul 11
   Securitatea socială
   (1)   Înaintea începerii duratei de detașare, angajatorul certifică agenției faptul că, pe durata detașării, END se supune în continuare legislației privind securitatea socială care se aplică administrației publice naționale sau organizației sau entității în cadrul căreia END este angajat. În acest sens, administrația publică relevantă furnizează agenției atestatul menționat la articolul 19 alineatul (2) din Regulamentul (CE) nr. 987/2009 al Parlamentului European și al Consiliului (4) (denumit în continuare „documentul portabil A1”). Organizația sau entitatea furnizează END un certificat echivalent documentului portabil A1 și dovedește că legislația privind securitatea socială aplicabilă prevede rambursarea cheltuielilor medicale efectuate în străinătate.
   (2)   De la începerea detașării sale, END este asigurat de agenție împotriva riscului de accidente. Agenția transmite END o copie a dispozițiilor aplicabile acestui tip de asigurare în ziua în care END se prezintă la directorul executiv al agenției pentru a îndeplini formalitățile administrative legate de detașare.
   (3)   Atunci când, în cadrul unei delegații la care END participă în conformitate cu articolul 7 alineatul (2) și cu articolul 29, este necesară o asigurare suplimentară sau specifică, cheltuielile aferente acesteia sunt suportate de agenție sau de administrația națională de origine în cazul END fără plată și ENFP, după consultarea statului membru în cauză referitor la misiune.
   Articolul 12
   Programul de lucru
   (1)   END se supune normelor în vigoare în agenție în ceea ce privește programul de lucru, în funcție de cerințele postului care i se repartizează în cadrul agenției.
   (2)   END lucrează cu normă întreagă pe toată durata detașării. La cererea justificată corespunzător a unui director, agenția poate autoriza un END să lucreze cu normă redusă, după ce a obținut acordul angajatorului, cu condiția ca acest lucru să fie compatibil cu interesele agenției.
   (3)   În cazul în care programul de lucru cu normă redusă este autorizat, END lucrează cel puțin jumătate din durata normală a programului de lucru.
   Articolul 13
   Absența pe motiv de boală sau accident
   (1)   În caz de absență pe motiv de boală sau de accident, END își anunță superiorul ierarhic în cel mai scurt timp, indicând adresa sa la momentul respectiv. END prezintă un certificat medical în cazul în care lipsește mai mult de trei zile consecutive și poate fi supus unui control medical organizat de către agenție.
   (2)   În cazul în care absențele pe motiv de boală sau de accident de mai puțin de trei zile depășesc, în cursul unei perioade de douăsprezece luni, un total de douăsprezece zile, END prezintă un certificat medical pentru orice nouă absență pe motiv de boală sau accident.
   (3)   În cazul în care absența pe motiv de boală sau de accident depășește o lună sau durata serviciului îndeplinit de către END, fiind luată în considerare cea mai lungă dintre aceste două perioade, indemnizațiile prevăzute la articolul 19 alineatele (1) și (2) se suspendă automat. Prezentul alineat nu se aplică în cazul unei boli legate de sarcină. Absența pe motiv de boală sau de accident nu se poate prelungi dincolo de durata detașării persoanei în cauză.
   (4)   Cu toate acestea, dacă END este victima unui accident legat de locul său de muncă survenit pe durata de detașare, acesta continuă să primească integral indemnizațiile prevăzute la articolul 19 alineatele (1) și (2), pe toată perioada incapacității sale de muncă și până la sfârșitul duratei de detașare.
   Articolul 14
   Concediul anual, concediile speciale și zilele libere
   (1)   Fără a aduce atingere dispozițiilor specifice stabilite în prezenta decizie, END se supune normelor în vigoare în cadrul agenției în ceea ce privește concediul anual, concediile speciale și zilele libere.
   (2)   Concediul se acordă sub rezerva unei autorizații prealabile a unității la care este repartizat END.
   (3)   La cererea motivată corespunzător a angajatorului, se pot acorda de către agenție până la două zile suplimentare de concediu special într-o perioadă de douăsprezece luni. Cererile sunt examinate de la caz la caz.
   (4)   Nu se efectuează rambursări pentru zilele de concediu anual care nu sunt luate până la sfârșitul duratei de detașare.
   (5)   Unui END a cărui perioadă de detașare este mai mică de șase luni i se poate acorda, pe baza unei cereri motivate din partea sa, un concediu special printr-o decizie a directorului executiv al agenției. Acest concediu special nu poate să depășească trei zile pentru întreaga perioadă a detașării. Înainte de a acorda concediul respectiv, directorul în cauză consultă în prealabil unitatea de resurse umane din cadrul agenției (denumită în continuare „unitatea de resurse umane”).
   Articolul 15
   Concediu special în scopul formării profesionale
   În pofida articolului 14 alineatul (3), END a căror durată de detașare este de cel puțin șase luni li se poate acorda de către agenție un concediu special suplimentar în scopul formării profesionale de către angajator, la cererea motivată corespunzător de către angajator în vederea reintegrării END.
   Articolul 16
   Concediu de maternitate și de paternitate
   (1)   Un END se supune normelor în vigoare în cadrul agenției în ceea ce privește concediul de maternitate și de paternitate.
   (2)   Atunci când legislația națională a angajatorului prevede un concediu de maternitate mai lung, la solicitarea END și în urma acordului prealabil al angajatorului, detașarea este suspendată pe perioada care o depășește pe cea acordată de către agenție. În acest caz, o perioadă echivalentă cu perioada de suspendare se adaugă la sfârșitul detașării, în cazul în care interesele agenției o justifică.
   (3)   În pofida alineatului (1), END poate solicita, cu acordul prealabil al angajatorului, o suspendare a detașării care să acopere în totalitate perioada acordată pentru concediul de maternitate. În acest caz, o perioadă echivalentă cu perioada de suspendare se adaugă la sfârșitul detașării, în cazul în care interesele agenției o justifică.
   (4)   Alineatele (2) și (3) se aplică și în cazurile de adopție.
   (5)   În cazul alăptării, END i se poate acorda la cerere, pe baza unui certificat medical care atestă acest fapt, un concediu special de maximum patru săptămâni care se calculează de la sfârșitul concediului de maternitate, perioadă în care aceasta va primi indemnizațiile prevăzute la articolul 19.
   Articolul 17
   Gestionare și control
   Gestionarea și controlul timpului de lucru și ale absențelor sunt atribuțiile unității de resurse umane și ale direcției sau unității în care este repartizat END, în conformitate cu normele și procedurile în vigoare în cadrul agenției.

      CAPITOLUL III

         Indemnizații și cheltuieli

   Articolul 18
   Calcularea indemnizațiilor și cheltuielilor de călătorie
   (1)   În sensul prezentei decizii, agenția stabilește locurile de recrutare, de detașare și de întoarcere ale END în ceea ce privește poziția geografică a acestor locuri, pe baza latitudinii și a longitudinii, calculată de către unitatea de resurse umane.
   (2)   În sensul prezentei decizii:

               (a)

               locul de recrutare este locul în care END își îndeplinea sarcinile pentru angajatorul său înainte de detașare;

               (b)

               locul de detașare este Bruxelles;

               (c)

               locul de întoarcere este locul în care END urmează să își desfășoare activitatea principală după încetarea detașării.

         Locul de recrutare se stabilește în schimbul de scrisori menționat la articolul 4.
   (3)   În sensul prezentului articol, circumstanțele care decurg din activitatea efectuată de END pentru un stat, altul decât cel al locului de detașare, nu se iau în considerare.
   Articolul 19
   Indemnizații
   (1)   END are dreptul, pe durata detașării, la o diurnă în conformitate cu aceleași criterii care se aplică indemnizației de expatriere pentru agenți temporari menționate la articolul 4 din anexa IV la statutul personalului agenției. În cazul în care aceste criterii sunt îndeplinite, diurna este de 128,67 EUR. În caz contrar, aceasta este de 32,18 EUR. Diurna trebuie să fie echivalentă cu cea plătită unui expert național detașat la Secretariatul General al Consiliului Uniunii Europene.
   (2)   END are dreptul, pe durata detașării, la o indemnizație lunară suplimentară acordată în conformitate cu tabelul de mai jos:

               Distanța geografică dintre locul de recrutare și locul de detașare (în km)

               Cuantum în EUR

               0-150

               0,00

               > 150

               82,70

               > 300

               147,03

               > 500

               238,95

               > 800

               385,98

               > 1 300

               606,55

               > 2 000

               726,04

         (3)   Indemnizațiile menționate la alineatele (1) și (2) sunt destinate să acopere, de asemenea, costurile ocazionate de mutarea END și cheltuielile de călătorie anuale efectuate pe durata detașării. Indemnizațiile se plătesc pentru perioadele de delegație, de concediu anual, de concediu de maternitate, de paternitate sau de adopție, de concediu special și pentru zilele libere acordate de către agenție, fără a aduce atingere articolelor 14, 15 și 16. În cazul în care este autorizat programul de lucru cu normă redusă, END are dreptul la indemnizații reduse pe bază proporțională.
   (4)   La începutul duratei de detașare, END beneficiază de un avans al cărui cuantum este echivalent cu 75 de zile de diurnă, iar această plată duce la stingerea oricărui drept la noi diurne pentru perioada căreia îi corespunde. În cazul în care detașarea în cadrul agenției se încheie înainte de expirarea perioadei luate în considerare la calcularea avansului, END este obligat să restituie cuantumul corespunzător părții restante din perioada respectivă.
   (5)   La efectuarea schimbului de scrisori prevăzut la articolul 4, angajatorul informează agenția în legătură cu orice beneficiu primit de END similar celor prevăzute la alineatele (1) și (2) din prezentul articol. Cuantumul acestuia se deduce din indemnizațiile corespunzătoare plătite END de către agenție.
   (6)   Actualizarea remunerațiilor și a indemnizațiilor adoptate prin aplicarea articolului 60 din statutul personalului agenției se aplică automat indemnizațiilor lunare și diurnelor în luna următoare adoptării lor, fără efect retroactiv. În urma adoptării, noile cuantumuri se publică în seria C a Jurnalului Oficial al Uniunii Europene.
   Articolul 20
   Cheltuieli de călătorie
   (1)   END are dreptul pentru propria persoană la o rambursare forfetară a cheltuielilor de călătorie la începutul duratei de detașare.
   (2)   Rambursarea forfetară se efectuează pe baza unei indemnizații calculate pe kilometru de distanță geografică între locul de recrutare și locul de detașare. Cuantumul indemnizației pentru distanța parcursă în kilometri se stabilește în conformitate cu articolul 7 din anexa IV la statutul personalului agenției.
   (3)   END are dreptul la rambursarea, pentru propria persoană, a cheltuielilor de călătorie până la locul de întoarcere la sfârșitul duratei de detașare. Această rambursare nu poate avea ca obiect plata unei sume mai mari decât cea la care END ar fi avut dreptul în cazul întoarcerii la locul de recrutare.
   (4)   Cheltuielile de călătorie pentru membrii familiei END nu se rambursează.
   Articolul 21
   Delegațiile și cheltuielile de delegație
   (1)   END poate fi trimis în delegație.
   (2)   Cheltuielile de delegație se rambursează în conformitate cu dispozițiile în vigoare în cadrul agenției.
   Articolul 22
   Formarea
   END are dreptul să participe la cursurile de formare organizate de agenție, în cazul în care interesele agenției justifică acest lucru. Atunci când se ia o decizie privind permisiunea de a frecventa cursurile, trebuie luate în considerare interesele rezonabile ale END, în special cu privire la cariera sa profesională de după detașare.
   Articolul 23
   Dispoziții administrative
   (1)   END se prezintă în prima zi a detașării sale la unitatea de resurse umane pertinentă pentru a completa formalitățile administrative necesare. Preluarea funcției de către END are loc la data de întâi sau șaisprezece a lunii.
   (2)   Plățile se efectuează de către agenție în euro.

      CAPITOLUL IV

         Experți care efectuează o detașare fără plată

   Articolul 24
   Experți care efectuează o detașare fără plată
   (1)   Un END poate fi detașat în cadrul agenției ca END fără plată în durata de detașare.
   Această detașare nu implică plata niciunei indemnizații sau cheltuieli pentru agenție, cu excepția, după caz, a celor prevăzute la articolul 25.
   (2)   Articolele 18, 19 și 20 nu se aplică acestor END fără plată.
   Fără a aduce atingere articolului 8, comportamentul unui END fără plată reflectă întotdeauna faptul că END fără plată este detașat în cadrul agenției și este întotdeauna adaptat demnității funcției sale în cadrul agenției.
   Articolul 25
   Delegații
   (1)   În cazul în care un END fără plată participă la delegații în alt loc decât locul de detașare, END fără plată este rambursat conform normelor în vigoare privind rambursarea delegațiilor funcționarilor, cu excepția cazului în care s-a încheiat un alt acord între agenție și angajator.
   (2)   În cazul în care agenția acordă funcționarilor, în legătură cu o delegație, o asigurare specială pentru „grad înalt de risc”, acest regim este acordat, în egală măsură, unui END fără plată care participă la delegația în cauză.
   (3)   Un END fără plată care participă la o delegație în afara teritoriului Uniunii este supus acordurilor de securitate în vigoare în cadrul agenției în ceea ce privește delegațiile respective.
   Articolul 26
   END fără plată nu trebuie incluși în schema de personal. Cu toate acestea, în scopuri de informare și de transparență, numărul acestora se raportează comitetului director în cadrul rapoartelor anuale ale directorului executiv.

      CAPITOLUL V

         End plătiți din bugetele aferente proiectelor sau programelor ad-hoc

   Articolul 27
   Prezenta decizie se aplică, de asemenea, END ale căror indemnizații sunt plătite din bugetele aferente proiectelor sau programelor ad-hoc ale agenției, menționate la articolele 19 și 20 din Decizia (PESC) 2015/1835 (denumiți în continuare „END ad-hoc”).
   Articolul 28
   END ad-hoc trebuie să li se încredințeze exclusiv proiecte sau programe ad-hoc al căror buget finanțează indemnizațiile și cheltuielile lor respective.
   Recrutarea END ad-hoc este supusă aprobării prealabile a statelor membre participante relevante, pe baza unei propuneri, inclusiv a proiectului de anunț de post vacant asociat fiecărui post, din partea unuia sau mai multora dintre statele membre participante relevante sau din partea agenției.
   Articolul 29
   END ad-hoc nu trebuie incluși în schema de personal. Cu toate acestea, în scopuri de informare și de transparență, numărul acestora se raportează comitetului director în cadrul rapoartelor anuale ale directorului executiv.
   Articolul 30
   Bugetele aferente proiectelor sau programelor ad-hoc care acoperă indemnizațiile și cheltuielile END ad-hoc pot fi formate din contribuții primite de la țările terțe care participă la astfel de proiecte și programe, în conformitate cu articolul 26 alineatul (5) din Decizia (PESC) 2015/1835.
   În pofida dispozițiilor celui de al doilea paragraf de la articolul 1, contribuțiile respective nu permit resortisanților din țările terțe în cauză să fie considerați eligibili în cadrul procedurilor de recrutare a END ad-hoc.

      CAPITOLUL VI

         Experții naționali în formare profesională

   Articolul 31
   Dispoziții generale și definiții
   Experții naționali în formare profesională (denumiți în continuare „ENFP”) sunt END care sunt admiși în cadrul agenției pentru scopuri de formare profesională.
   Articolul 32
   Scopul formării profesionale
   (1)   Scopul formării profesionale este:

               (a)

               să ofere ENFP experiența metodelor de lucru și a proiectelor agenției;

               (b)

               să le permită să dobândească experiență practică și înțelegerea activității curente a agenției și să le ofere oportunitatea de a lucra într-un mediu multicultural și multilingv;

               (c)

               să permită personalului din administrațiile naționale, în special Ministerul Apărării, să pună în practică cunoștințele dobândite în timpul studiilor, în special în domeniile lor de responsabilitate respective.

         (2)   În ceea ce o privește, agenția beneficiază de contribuția unor persoane care pot oferi un nou punct de vedere și cunoștințe actualizate care vor completa activitatea zilnică a instituției și își creează o rețea de persoane cu experiență directă a procedurilor sale.
   Articolul 33
   Eligibilitate
   Dispozițiile articolului 2, cu excepția alineatului (3), se aplică prin analogie ENFP.
   Articolul 34
   Durata formării profesionale
   (1)   Stagiile profesionale durează între trei și douăzeci și patru de luni. Durata se stabilește la început și poate fi extinsă din motive justificate în mod corespunzător, în limita a maximum douăzeci și patru de luni.
   (2)   Un ENFP poate finaliza un singur stagiu profesional.
   Articolul 35
   Organizarea formării profesionale
   Pe toată durata stagiului profesional, ENFP sunt supravegheați de un consilier pe probleme de formare. Consilierul pe probleme de formare trebuie să informeze unitatea de resurse umane cu privire la orice incidente semnificative pe durata stagiului profesional, în special absențe, boli, accidente sau întreruperi, de care știe sau de care a fost informat de către ENFP.
   ENFP trebuie să respecte instrucțiunile date de consilierii lor pe probleme de formare, superiorii lor ierarhici din cadrul direcției sau serviciului la care sunt detașați și unitatea de resurse umane.
   ENFP sunt autorizați să participe la reuniuni, cu excepția cazului în care acestea sunt confidențiale sau cu difuzare restrânsă și ENFP nu are nicio autorizare de securitate, să primească documentație și să participe la activitățile departamentului în care sunt detașați.
   Articolul 36
   Suspendarea stagiului profesional
   La solicitarea scrisă a ENFP sau a angajatorului acestuia, cu acordul prealabil al acestuia din urmă, directorul executiv al agenției poate autoriza o suspendare foarte scurtă a stagiului profesional sau încetarea anticipată a acestuia. ENFP poate reveni pentru a-și încheia perioada rămasă din stagiul profesional, dar numai până la sfârșitul perioadei respective. Stagiul nu poate, în niciun caz, să fie prelungit.
   Articolul 37
   Condițiile de muncă și remunerația
   (1)   Articolul 2 alineatul (3), articolele 3, 5, 18, 19 și 20 nu se aplică ENFP.
   (2)   ENFP sunt considerați a fi END fără plată în sensul capitolului IV. Aceștia continuă să fie plătiți de către angajatorul lor fără compensații financiare plătite de agenție.
   Agenția nu acceptă cererile de granturi sau taxele sau rambursarea cheltuielilor de deplasare sau a altor cheltuieli, altele decât rambursarea cheltuielilor de delegație suportate în cadrul stagiului profesional.
   Articolul 38
   Rapoarte și certificat de participare
   ENFP care au încheiat perioada de formare profesională stipulată trebuie să completeze rapoartele de evaluare solicitate de către unitatea de resurse umane, la sfârșitul stagiului lor. Consilierii pe probleme de formare trebuie, de asemenea, să completeze raportul de evaluare relevant.
   Sub rezerva completării rapoartelor respective, ENFP care și-au încheiat stagiile profesionale primesc un certificat care menționează datele desfășurării formării profesionale și departamentul în care aceasta a avut loc.
   Articolul 39
   ENFP nu trebuie incluși în schema de personal. Cu toate acestea, în scopuri de informare și de transparență, numărul acestora se raportează comitetului director în cadrul rapoartelor anuale ale directorului executiv.

      CAPITOLUL VII

         Contestații

   Articolul 40
   Contestații
   Fără a aduce atingere posibilităților de a intenta o acțiune în justiție după preluarea funcției, în conformitate cu condițiile și termenele prevăzute la articolul 263 din Tratatul privind funcționarea Uniunii Europene, orice END poate depune, la autoritatea abilitată să încheie contracte de muncă în conformitate cu statutul personalului agenției (denumită în continuare „AAIC”), o contestație cu privire la un act emis de AAIC în temeiul prezentei decizii, care afectează în mod negativ END, cu excepția actelor care sunt o consecință directă a deciziilor luate de angajator.
   Contestația se depune în termen de două luni. Această perioadă curge de la data notificării persoanei în cauză în privința deciziei, însă în niciun caz mai târziu de data la care aceasta din urmă a primit notificarea. În termen de patru luni de la data depunerii contestației, AAIC notifică persoanei în cauză o decizie motivată. În cazul în care, la expirarea termenului menționat, END nu a primit niciun răspuns la reclamație, se consideră că contestația este implicit respinsă.

      CAPITOLUL VIII

         Dispoziții finale

   Articolul 41
   Furnizarea de informații
   Reprezentanțele permanente ale tuturor statelor membre sunt informate în fiecare an cu privire la numărul END din cadrul agenției. Aceste informații cuprind, de asemenea:

               (a)

               naționalitățile END detașați dintr-o organizație sau entitate, astfel cum se prevede la al doilea paragraf de la articolul 1;

               (b)

               orice excepție de la procedura de selecție în conformitate cu articolul 3 alineatul (3);

               (c)

               afectarea tuturor END;

               (d)

               orice suspendare sau încetare anticipată a detașării END în conformitate cu articolele 9 și 10;

               (e)

               actualizarea anuală a indemnizațiilor END în conformitate cu articolul 19.

         Articolul 42
   Delegarea de competențe
   Toate competențele conferite agenției în temeiul prezentei decizii se exercită de către AAIC.
   Articolul 43
   Abrogare
   Decizia 2004/677/CE se abrogă. Cu toate acestea, articolele 15-19 se aplică în continuare pentru END solicitanți în cazul detașărilor aflate în curs la data intrării în vigoare a prezentei decizii, fără a aduce atingere articolului 44.
   Articolul 44
   Intrare în vigoare și aplicare
   Prezenta decizie intră în vigoare la data publicării în Jurnalul Oficial al Uniunii Europene.
   Se aplică oricărei noi detașări, reînnoiri sau prelungiri de detașare începând cu prima zi a lunii următoare celei în care prezenta decizie intră în vigoare.

      Adoptată la Bruxelles, 4 august 2016.

            Pentru Consiliu

            Președintele

         M. LAJČÁK

      (1)  JO L 266, 13.10.2015, p. 55.

      (2)  Decizia 2004/677/CE a Consiliului din 24 septembrie 2004 privind regimul aplicabil experților și militarilor naționali detașați în cadrul Agenției Europene de Apărare (JO L 310, 7.10.2004, p. 64).

      (3)  Decizia (UE) 2016/1351 a Consiliului din 4 august privind Statutul personalului Agenției Europene de Apărare (a se vedea pagina 1 din prezentul Jurnal Oficial).

      (4)  Regulamentul (CE) nr. 987/2009 al Parlamentului European și al Consiliului din 16 septembrie 2009 de stabilire a procedurii de punere în aplicare a Regulamentului (CE) nr. 883/2004 privind coordonarea sistemelor de securitate socială (JO L 284, 30.10.2009, p. 1).


title: Decizia Comisiei din 27 februarie 1990 privind încheierea în numele Comunității Europene a Energiei Atomice a Acordului dintre Comunitatea Economică Europeană, Comunitatea Europeană a Energiei Atomice și Uniunea Republicilor Sovietice Socialiste privind comerțul și cooperarea comercială și economică

text:
               11/Volumul 06

               RO

               Jurnalul Ofícial al Uniunii Europene

               19

         31990D0117

               L 068/2

               JURNALUL OFÍCIAL AL UNIUNII EUROPENE

      DECIZIA COMISIEI

   din 27 februarie 1990
   privind încheierea în numele Comunității Europene a Energiei Atomice a Acordului dintre Comunitatea Economică Europeană, Comunitatea Europeană a Energiei Atomice și Uniunea Republicilor Sovietice Socialiste privind comerțul și cooperarea comercială și economică
   (90/117/Euratom)
   COMISIA COMUNITĂȚILOR EUROPENE,
   având în vedere Tratatul de instituire a Comunității Economice Europene, în special articolul 101 al doilea paragraf,
   întrucât Acordul dintre Comunitatea Economică Europeană, Comunitatea Europeană a Energiei Atomice și Uniunea Republicilor Sovietice Socialiste privind comerțul și cooperarea comercială și economică a fost semnat la 18 decembrie 1989;
   întrucât Consiliul a aprobat acordul menționat prin Decizia din 26 februarie 1990, în scopul încheierii acestuia de către Comisie în numele Comunității Europene a Energiei Atomice;
   întrucât acordul menționat trebuie încheiat în numele Comunității Europene a Energiei Atomice,
   DECIDE:
   Articolul 1
   Acordul (1) dintre Comunitatea Economică Europeană, Comunitatea Europeană a Energiei Atomice și Uniunea Republicilor Sovietice Socialiste privind comerțul și cooperarea comercială și economică se încheie în numele Comunității Europene a Energiei Atomice.
   Articolul 2
   Președintele Comisiei notifică încheierea acordului în numele Comunității Europene a Energiei Atomice, în conformitate cu articolul 25 din acord.

      Adoptată la Bruxelles, 27 februarie 1990.

            Pentru Comisie

         Jacques DELORS

            Președintele

      (1)  Textul acordului este atașat la prezenta decizie.


title: Decizia nr. E4 din 13 martie 2014 privind perioada de tranziție astfel cum a fost definită la articolul 95 din Regulamentul (CE) nr. 987/2009 al Parlamentului European și al Consiliului  Text cu relevanță pentru SEE și pentru Acordul CE/Elveția

text:
               20.5.2014

               RO

               Jurnalul Oficial al Uniunii Europene

               C 152/21

         DECIZIA NR. E4
   din 13 martie 2014
   privind perioada de tranziție astfel cum a fost definită la articolul 95 din Regulamentul (CE) nr. 987/2009 al Parlamentului European și al Consiliului
   (Text cu relevanță pentru SEE și pentru Acordul CE/Elveția)
   (2014/C 152/04)
   COMISIA ADMINISTRATIVĂ PENTRU COORDONAREA SISTEMELOR DE SECURITATE SOCIALĂ,
   având în vedere articolul 72 litera (d) din Regulamentul (CE) nr. 883/2004 privind coordonarea sistemelor de securitate socială (1), în temeiul căruia Comisia administrativă are responsabilitatea de a încuraja utilizarea cât mai extinsă de noi tehnologii, în special prin modernizarea procedurilor necesare schimbului de informații și prin adaptarea fluxului informațional interinstituțional la schimburile electronice, luând în considerare evoluția prelucrării de date în fiecare stat membru,
   având în vedere articolul 4 din Regulamentul (CE) nr. 987/2009 al Parlamentului European și al Consiliului din 16 septembrie 2009 de stabilire a procedurii de punere în aplicare a Regulamentului (CE) nr. 883/2004 din 29 aprilie 2004 privind coordonarea sistemelor de securitate socială (2), în temeiul căruia Comisia administrativă este abilitată să stabilească structura, conținutul, formatul și modalitățile de efectuare a schimbului de documente și de documente electronice structurate, precum și modalitățile practice de transmitere pe cale electronică a informațiilor, a documentelor sau a deciziilor către persoanele în cauză,
   având în vedere articolul 95 alineatul (1) primul și al doilea paragraf din Regulamentul (CE) nr. 987/2009, referitor la perioada de tranziție, care prevede că fiecare stat membru poate beneficia de o perioadă de tranziție pentru schimbul de date prin mijloace electronice și că aceste perioade de tranziție nu depășesc 24 de luni de la data intrării în vigoare a regulamentului de punere în aplicare,
   având în vedere articolul 95 alineatul (1) al treilea paragraf din Regulamentul (CE) nr. 987/2009, în temeiul căruia Comisia administrativă poate conveni prelungirea corespunzătoare a acestor perioade în cazul în care furnizarea infrastructurii centrale necesare (Schimbul electronic de informații privind securitatea socială – EESSI) este întârziată în mod semnificativ în ceea ce privește intrarea în vigoare a regulamentului de punere în aplicare,
   hotărând în conformitate cu condițiile prevăzute la articolul 71 alineatul (2) al doilea paragraf din Regulamentul (CE) nr. 883/2004,
   întrucât:

               (1)

               Articolul 95 din Regulamentul (CE) nr. 987/2009 prevede o perioadă de tranziție de 24 de luni de la data intrării în vigoare a acestuia pentru a permite statelor membre să pună în aplicare și să integreze infrastructurile naționale necesare în vederea schimbului de date prin mijloace electronice.

               (2)

               Articolul 95 din Regulamentul (CE) nr. 987/2009 abilitează Comisia administrativă să convină prelungirea perioadei de tranziție pentru statele membre în cazul în care furnizarea infrastructurii centrale este întârziată în mod semnificativ.

               (3)

               În baza analizei efectuate de Comisia Europeană, de Comitetul director al proiectului EESSI și de Comitetul executiv al EESSI, Comisia administrativă a realizat o evaluare globală a situației proiectului, atât la nivelul UE, cât și la nivelul fiecărui stat în parte.

               (4)

               Conform evaluării respective, o prelungire a perioadei de tranziție este considerată necesară pentru a asigura implementarea eficientă a sistemului EESSI, ținând seama de evoluția pregătirilor atât la nivelul UE, cât și la nivelul fiecărui stat în parte.

               (5)

               Ținând seama de complexitatea tehnică a proiectului, Comisia administrativă consideră că este indicat să se prelungească perioada de tranziție, în mod flexibil, acordând statelor membre o perioadă de 2 ani de la data la care Comisia administrativă confirmă faptul că sistemul central EESSI corespunde scopului pentru care a fost creat pentru a implementa și a integra infrastructura națională necesară.

               (6)

               Luând în considerare recomandările Comitetului director al proiectului EESSI, Comisia administrativă, îndeamnă Comisia Europeană să însoțească acțiunile de dezvoltare și testare a sistemului central EESSI destinate pregătirii acestuia pentru producție conform calendarului stabilit, cu o planificare solidă și un termen de finalizare, stabilite cu cel mai înalt grad de acuratețe posibil, și să informeze statele membre cu privire la termenul respectiv, prin intermediul canalelor sale de comunicare uzuale.

               (7)

               Cu toate acestea, Comisia administrativă încurajează statele membre să înceapă schimbul electronic de date cât mai repede posibil, fără întârziere, pentru a limita cât mai mult perioada de utilizare a schimbului de documente pe suport de hârtie și, în paralel, de documente în format electronic, în conformitate cu obiectivele intermediare pe care le va defini pe baza unei propuneri din partea Comitetului executiv al EESSI.

               (8)

               Comisia administrativă ia act de rolul Comitetul executiv și de mandatul acestuia de a asigura conducerea și îndrumarea programului EESSI.

               (9)

               În conformitate cu articolul 95 alineatul (1) din Regulamentul (CE) nr. 987/2009, Comisia administrativă poate modifica prezenta decizie pe baza planificării generale și a analizei efectuate de Comitetul executiv al EESSI.

               (10)

               Decizia nr. E1 din 12 iunie 2009 privind modalitățile practice aferente perioadei de tranziție pentru schimbul de date pe cale electronică menționat la articolul 4 din Regulamentul (CE) nr. 987/2009 al Parlamentului European și al Consiliului (3) va continua să se aplice mutatis mutandis pe durata perioadei prelungite.

         DECIDE:

               1.

               Perioada de tranziție, menționată la articolul 95 alineatul (1) din Regulamentul (CE) nr. 987/2009, pentru schimbul complet de date prin mijloace electronice între statele membre se prelungește, iar data de încheiere a perioadei de tranziție se va stabili pe baza algoritmului următor: 2 ani de la data la care sistemul central EESSI va fi dezvoltat, testat și livrat pentru producție astfel încât statele membre să înceapă integrarea în sistemul central.

               2.

               Comisia Europeană informează statele membre cu privire la data preconizată pentru livrarea sistemului central EESSI, prin prezentarea de actualizări regulate referitoare la stadiul proiectului în cadrul reuniunilor Comisiei administrative.

               3.

               Sistemul central EESSI este considerat ca fiind livrat pentru producție atunci când toate componentele sistemului central EESSI au fost dezvoltate, testate și aprobate de Comisia Europeană ca fiind corespunzătoare, în urma consultării Comitetului executiv.

               4.

               În cadrul primei reuniuni a Comisiei administrative care are loc după Decizia Comisiei Europene astfel cum este definită la alineatul (3), decizia va fi prezentată Comisiei administrative în vederea aprobării. Perioada de 2 ani menționată la alineatul (1), care permite statelor membre să se integreze în sistemul central EESSI, va începe de la data la care decizia Comisiei administrative confirmă faptul că sistemul central EESSI corespunde scopului pentru care a fost creat.

               5.

               Prezenta decizie se publică în Jurnalul Oficial al Uniunii Europene. Aceasta se aplică de la data publicării în Jurnalul Oficial al Uniunii Europene.

               6.

               Prezenta decizie înlocuiește Decizia nr. E3 din 19 octombrie 2011.

            Președintele Comisiei administrative

         Anna RIZOU

      (1)  JO L 166, 30.4.2004, p. 1 (Rectificare JO L 200, 7.6.2004, p. 1), astfel cum a fost modificat prin Regulamentul (UE) nr. 517/2013 al Consiliului (JO L 158, 10.6.2013, p. 1).

      (2)  Regulamentul (CE) nr. 987/2009 al Parlamentului European și al Consiliului din 16 septembrie 2009 de stabilire a procedurii de punere în aplicare a Regulamentului (CE) nr. 883/2004 privind coordonarea sistemelor de securitate socială (JO L 284, 30.10.2009, p. 1), astfel cum a fost modificat prin Regulamentul (UE) nr. 1224/2012 al Comisiei din 18 decembrie 2012 (JO L 349, 19.12.2010, p. 45).

      (3)  JO C 106, 24.4.2010, p. 9.


title: Decizia (UE, Euratom) 2016/1463 a Parlamentului European din 28 aprilie 2016 privind descărcarea de gestiune pentru execuția bugetului Agenției Executive pentru Educație, Audiovizual și Cultură aferent exercițiului financiar 2014

text:
               14.9.2016

               RO

               Jurnalul Oficial al Uniunii Europene

               L 246/120

         DECIZIA (UE, EURATOM) 2016/1463 A PARLAMENTULUI EUROPEAN
   din 28 aprilie 2016
   privind descărcarea de gestiune pentru execuția bugetului Agenției Executive pentru Educație, Audiovizual și Cultură aferent exercițiului financiar 2014
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2014 (1),

               —

               având în vedere conturile anuale consolidate ale Uniunii Europene pentru exercițiul financiar 2014 [COM(2015) 377 – C8-0199/2015] (2),

               —

               având în vedere conturile anuale finale ale Agenției Executive pentru Educație, Audiovizual și Cultură pentru exercițiul financiar 2014 (3),

               —

               având în vedere Raportul Comisiei privind acțiunile întreprinse în urma descărcării de gestiune pentru exercițiul 2013 [COM(2015) 505] și documentele de lucru ale serviciilor Comisiei care îl însoțesc [SWD(2015) 194, SWD(2015) 195],

               —

               având în vedere Raportul anual al Comisiei către autoritatea care acordă descărcarea de gestiune privind auditurile interne desfășurate în 2014 [COM(2015) 441] și documentul de lucru al serviciilor Comisiei care îl însoțește [SWD(2015) 170],

               —

               având în vedere Raportul Curții de Conturi privind conturile anuale ale Agenției Executive pentru Educație, Audiovizual și Cultură pentru exercițiul financiar 2014, însoțit de răspunsul agenției (4),

               —

               având în vedere declarația de asigurare (5) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2014 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 12 februarie 2016 privind descărcarea de gestiune a agențiilor executive în ceea ce privește execuția bugetului pentru exercițiul financiar 2014 (05585/2016 – C8-0040/2016),

               —

               având în vedere articolele 317, 318 și 319 din Tratatul privind funcționarea Uniunii Europene,

               —

               având în vedere articolul 106a din Tratatul de instituire a Comunității Europene a Energiei Atomice,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (6), în special articolele 62, 164, 165 și 166,

               —

               având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (7), în special articolul 14 alineatul (3),

               —

               având în vedere Regulamentul (CE) nr. 1653/2004 al Comisiei din 21 septembrie 2004 de stabilire a Regulamentului financiar tip pentru agențiile executive, în aplicarea Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini privind gestionarea programelor comunitare (8), în special articolul 66 primul și al doilea paragraf,

               —

               având în vedere Decizia de punere în aplicare 2013/776/UE a Comisiei din 18 decembrie 2013 de stabilire a „Agenției Executive pentru Educație, Audiovizual și Cultură” și de abrogare a Deciziei 2009/336/CE (9),

               —

               având în vedere articolul 93 și anexa V la Regulamentul său de procedură,

               —

               având în vedere raportul Comisiei pentru control bugetar și avizele celorlalte comisii interesate (A8-0140/2016),

               A.

               întrucât, în temeiul articolului 17 alineatul (1) din Tratatul privind Uniunea Europeană, Comisia execută bugetul și administrează programele și, în aplicarea articolului 317 din Tratatul privind funcționarea Uniunii Europene, Comisia execută bugetul în cooperare cu statele membre și pe propria răspundere, în conformitate cu principiul bunei gestiuni financiare;

               1.

               acordă directorului Agenției Executive pentru Educație, Audiovizual și Cultură descărcarea de gestiune pentru execuția bugetului agenției executive aferent exercițiului financiar 2014;

               2.

               își prezintă observațiile în rezoluția care face parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2014, secțiunea III — Comisia și agențiile executive, precum și în Rezoluția sa din 28 aprilie 2016 referitoare la rapoartele speciale ale Curții de Conturi în contextul descărcării de gestiune a Comisiei pentru exercițiul financiar 2014 (10);

               3.

               încredințează președintelui sarcina de a transmite prezenta decizie, decizia privind descărcarea de gestiune pentru execuția bugetului general al Uniunii Europene aferent exercițiului financiar 2014, secțiunea III — Comisia, precum și rezoluția care face parte integrantă din aceste decizii directorului Agenției Executive pentru Educație, Audiovizual și Cultură, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO L 51, 20.2.2014.

      (2)  JO C 377, 13.11.2015, p. 1.

      (3)  JO C 367, 5.11.2015, p. 2.

      (4)  JO C 409, 9.12.2015, p. 73.

      (5)  JO C 377, 13.11.2015, p. 146.

      (6)  JO L 298, 26.10.2012, p. 1.

      (7)  JO L 11, 16.1.2003, p. 1.

      (8)  JO L 297, 22.9.2004, p. 6.

      (9)  JO L 343, 19.12.2013, p. 46.

      (10)  Texte adoptate, P8_TA(2016)0148 (a se vedea pagina 91 din prezentul Jurnal Oficial).


title: Decizia (PESC) 2015/277 a Consiliului din 19 februarie 2015 de modificare a Deciziei 2011/101/PESC privind măsuri restrictive împotriva Zimbabwe

text:
               20.2.2015

               RO

               Jurnalul Oficial al Uniunii Europene

               L 47/20

         DECIZIA (PESC) 2015/277 A CONSILIULUI
   din 19 februarie 2015
   de modificare a Deciziei 2011/101/PESC privind măsuri restrictive împotriva Zimbabwe
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   întrucât:

               (1)

               La 15 februarie 2011, Consiliul a adoptat Decizia 2011/101/PESC (1).

               (2)

               Consiliul a efectuat o revizuire a Deciziei 2011/101/PESC, ținând seama de evoluțiile politice din Zimbabwe.

               (3)

               Măsurile restrictive ar trebui să fie reînnoite până la 20 februarie 2016.

               (4)

               Aplicarea interdicției de călătorie și a măsurilor de înghețare a activelor ar trebui să fie menținută pentru două persoane și o entitate care figurează în anexa I la Decizia 2011/101/PESC. Ar trebui să se reînnoiască, de asemenea, suspendarea interdicției de călătorie și a măsurilor de înghețare a activelor pentru persoanele și entitățile enumerate în anexa II la respectiva decizie. Numele a cinci persoane decedate ar trebui să fie înlăturate din anexele I și II la respectiva decizie.

               (5)

               Decizia 2011/101/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Articolul 10 din Decizia 2011/101/PESC se înlocuiește cu următorul text:

      „Articolul 10
      (1)   Prezenta decizie intră în vigoare la data adoptării.
      (2)   Prezenta decizie se aplică până la 20 februarie 2016.
      (3)   Măsurile menționate la articolul 4 alineatul (1) și la articolul 5 alineatele (1) și (2), în măsura în care se aplică persoanelor și entităților enumerate în anexa II, se suspendă până la 20 februarie 2016.
      Suspendarea se reexaminează din trei în trei luni.
      (4)   Prezenta decizie este reexaminată permanent și este extinsă sau modificată, după caz, în situația în care Consiliul apreciază că obiectivele acesteia nu au fost atinse.”

   Articolul 2
   Numele persoanelor enumerate în anexa la prezenta decizie se elimină din anexele I și II la Decizia 2011/101/PESC.
   Articolul 3
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 19 februarie 2015.

            Pentru Consiliu

            Președintele

         E. RINKĒVIČS

      (1)  Decizia 2011/101/PESC a Consiliului din 15 februarie 2011 privind măsuri restrictive împotriva Zimbabwe (JO L 42, 16.2.2011, p. 6).

      ANEXĂ

                  Nume (și eventuale pseudonime)

                  1.

                  CHINDORI-CHININGA, Edward Takaruza

                  2.

                  KARAKADZAI, Mike Tichafa

                  3.

                  SAKUPWANYA, Stanley Urayayi

                  4.

                  SEKEREMAYI, Lovemore

                  5.

                  SHAMUYARIRA, Nathan Marwirakuwa


title: Decizia Parlamentului European din 28 aprilie 2016 privind descărcarea de gestiune pentru execuția bugetului general al Uniunii Europene aferent exercițiului financiar 2014, secțiunea I — Parlamentul European

text:
               14.9.2016

               RO

               Jurnalul Oficial al Uniunii Europene

               L 246/1

         DECIZIA PARLAMENTULUI EUROPEAN
   din 28 aprilie 2016
   privind descărcarea de gestiune pentru execuția bugetului general al Uniunii Europene aferent exercițiului financiar 2014, secțiunea I — Parlamentul European
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2014 (1),

               —

               având în vedere conturile anuale consolidate ale Uniunii Europene pentru exercițiul financiar 2014 [COM(2015) 377 – C8-0200/2015] (2),

               —

               având în vedere Raportul privind gestiunea bugetară și financiară pentru exercițiul financiar 2014, secțiunea I – Parlamentul European (3),

               —

               având în vedere Raportul anual al auditorului intern pentru exercițiul financiar 2014,

               —

               având în vedere Raportul anual al Curții de Conturi referitor la execuția bugetului privind exercițiul financiar 2014, însoțit de răspunsurile instituțiilor (4),

               —

               având în vedere declarația de asigurare (5) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2014 în temeiul articolului 287 din Tratatul privind funcționarea Uniunii Europene,

               —

               având în vedere articolul 314 alineatul (10) și articolul 318 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (6), în special articolele 164, 165 și 166,

               —

               având în vedere Decizia Biroului din 27 aprilie 2005 privind normele interne referitoare la execuția bugetului Parlamentului European (7), în special articolul 13,

               —

               având în vedere Decizia Biroului din 16 iunie 2014 privind normele interne referitoare la execuția bugetului Parlamentului European (8), în special articolul 22,

               —

               având în vedere articolul 94 și articolul 98 alineatul (3), precum și anexa V la Regulamentul său de procedură,

               —

               având în vedere raportul Comisiei pentru control bugetar (A8-0135/2016),

               A.

               întrucât președintele a adoptat la 8 iulie 2015 conturile Parlamentului European pentru exercițiul financiar 2014;

               B.

               întrucât Secretarul General, în calitate de ordonator de credite delegat principal, a confirmat la 18 septembrie 2015 că deține asigurări rezonabile cu privire la faptul că resursele alocate la bugetul Parlamentului European au fost utilizate conform obiectivelor stabilite și conform principiului bunei gestiuni financiare;

               C.

               întrucât articolul 166 alineatul (1) din Regulamentul (UE, Euratom) nr. 966/2012 prevede că fiecare instituție a Uniunii are obligația de a lua toate măsurile necesare pentru a da curs observațiilor care însoțesc decizia de descărcare de gestiune adoptată de Parlamentul European,

               1.

               acordă președintelui descărcarea de gestiune pentru execuția bugetului Parlamentului European aferent exercițiului financiar 2014;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului European, ca parte integrantă a acesteia, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO L 51, 20.2.2014.

      (2)  JO C 377, 13.11.2015, p. 1.

      (3)  JO C 247, 28.7.2015, p. 1.

      (4)  JO C 373, 10.11.2015, p. 1.

      (5)  JO C 377, 13.11.2015, p. 146.

      (6)  JO L 298, 26.10.2012, p. 1.

      (7)  PE 349.540/Bur/ann/fin.

      (8)  PE 422.541/Bur.


title: 2009/224/CE: Decizia Parlamentului European din 22 aprilie 2008 privind închiderea conturilor Agenției Europene de Siguranță a Aviației pentru exercițiul financiar 2006

text:
               31.3.2009

               RO

               Jurnalul Oficial al Uniunii Europene

               L 88/208

      DECIZIA PARLAMENTULUI EUROPEAN

   din 22 aprilie 2008
   privind închiderea conturilor Agenției Europene de Siguranță a Aviației pentru exercițiul financiar 2006
   (2009/224/CE)
   PARLAMENTUL EUROPEAN,
   având în vedere conturile anuale finale ale Agenției Europene de Siguranță a Aviației pentru exercițiul financiar 2006 (1),
   având în vedere Raportul Curții de Conturi privind conturile anuale ale Agenției Europene de Siguranță a Aviației pentru exercițiul financiar 2006, precum și răspunsurile agenției (2),
   având în vedere Recomandarea Consiliului din 12 februarie 2008 (5843/2008 – C6-0084/2008),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3), în special articolul 185,
   având în vedere Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației (4), în special articolul 60,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar și avizul Comisiei pentru transport și turism (A6-0118/2008),

               1.

               ia act de conturile anuale finale ale Agenției Europene de Siguranță a Aviației, astfel cum sunt anexate la raportul Curții de Conturi;

               2.

               aprobă închiderea conturilor Agenției Europene de Siguranță a Aviației pentru exercițiul financiar 2006;

               3.

               încredințează Președintelui sarcina de a transmite prezenta decizie directorului executiv al Agenției Europene de Siguranță a Aviației, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul general

         Harald RØMER

      (1)  JO C 261, 31.10.2007, p. 16.

      (2)  JO C 309, 19.12.2007, p. 47.

      (3)  JO L 248, 16.9.2002, p. 1.

      (4)  JO L 79, 19.3.2008, p. 1.

      (5)  JO L 357, 31.12.2002, p. 72.


title: Decizia (PESC) 2015/1065 a Consiliului din 2 iulie 2015 de modificare a Acțiunii comune 2005/889/PESC privind instituirea Misiunii de Asistență la Frontieră a Uniunii Europene pentru punctul de trecere Rafah (EU BAM Rafah)

text:
               3.7.2015

               RO

               Jurnalul Oficial al Uniunii Europene

               L 174/23

         DECIZIA (PESC) 2015/1065 A CONSILIULUI
   din 2 iulie 2015
   de modificare a Acțiunii comune 2005/889/PESC privind instituirea Misiunii de Asistență la Frontieră a Uniunii Europene pentru punctul de trecere Rafah (EU BAM Rafah)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 25 noiembrie 2005, Consiliul a adoptat Acțiunea comună 2005/889/PESC (1).

               (2)

               La 3 iulie 2014, Consiliul a adoptat Decizia 2014/430/PESC (2) de modificare a Acțiunii comune 2005/889/PESC și de prelungire a misiunii EU BAM Rafah până la 30 iunie 2015.

               (3)

               În urma revizuirii strategice a misiunii EU BAM Rafah, misiunea ar trebui prelungită pentru o perioadă suplimentară de 12 luni, respectiv până la 30 iunie 2016.

               (4)

               Acțiunea comună 2005/889/PESC ar trebui modificată în consecință.

               (5)

               Misiunea se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Acțiunea comună 2005/889/PESC se modifică după cum urmează:

               1.

               La articolul 13, alineatul (1) se înlocuiește cu următorul text:
               „(1)   Valoarea de referință financiară destinată acoperirii cheltuielilor aferente misiunii EU BAM Rafah în perioada 25 noiembrie 2005-31 decembrie 2011 este de 21 570 000 EUR.
               Valoarea de referință financiară destinată acoperirii cheltuielilor aferente misiunii EU BAM Rafah în perioada 1 ianuarie 2012-30 iunie 2012 este de 970 000 EUR.
               Valoarea de referință financiară destinată acoperirii cheltuielilor aferente misiunii EU BAM Rafah în perioada 1 iulie 2012-30 iunie 2013 este de 980 000 EUR.
               Valoarea de referință financiară destinată acoperirii cheltuielilor aferente misiunii EU BAM Rafah în perioada 1 iulie 2013-30 iunie 2014 este de 940 000 EUR.
               Valoarea de referință financiară destinată acoperirii cheltuielilor aferente misiunii EU BAM Rafah în perioada 1 iulie 2014-30 iunie 2015 este de 940 000 EUR.
               Valoarea de referință financiară destinată acoperirii cheltuielilor aferente misiunii EU BAM Rafah în perioada 1 iulie 2015-30 iunie 2016 este de 1 270 000 EUR.”

               2.

               La articolul 16, al doilea paragraf se înlocuiește cu următorul text:
               „Prezenta decizie expiră la 30 iunie 2016.”

         Articolul 2
   Prezenta decizie intră în vigoare la data adoptării.
   Se aplică de la 1 iulie 2015.

      Adoptată la Bruxelles, 2 iulie 2015.

            Pentru Consiliu

            Președintele

         J. ASSELBORN

      (1)  Acțiunea comună 2005/889/PESC a Consiliului din 25 noiembrie 2005 privind instituirea Misiunii de Asistență la Frontieră a Uniunii Europene pentru punctul de trecere Rafah (EU BAM Rafah) (JO L 327, 14.12.2005, p. 28).

      (2)  Decizia 2014/430/PESC a Consiliului din 3 iulie 2014 de modificare a Acțiunii comune 2005/889/PESC privind instituirea unei misiuni de asistență la frontiera UE pentru punctul de trecere a frontierei Rafah (EU BAM Rafah) (JO L 197, 4.7.2014, p. 75).


title: Decizia Comisiei din 31 iulie 1986 privind lista întreprinderilor din Argentina autorizate pentru importul de preparate din carne în Comunitate

text:
               03/Volumul 05

               RO

               Jurnalul Ofícial al Uniunii Europene

               221

         31986D0414

               L 237/36

               JURNALUL OFÍCIAL AL UNIUNII EUROPENE

      DECIZIA COMISIEI

   din 31 iulie 1986
   privind lista întreprinderilor din Argentina autorizate pentru importul de preparate din carne în Comunitate
   (86/414/CEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Economice Europene,
   având în vedere Directiva 77/99/CEE a Consiliului din 21 decembrie 1976 privind problemele de sănătate care afectează schimburile intracomunitare cu preparate din carne (1), astfel cum a fost modificată ultima dată prin Regulamentul (CEE) nr. 3768/85 (2), în special articolul 17 alineatul (1);
   întrucât, ca urmare a aplicării articolului 17 alineatul (1) din Directiva 77/99/CEE, este necesar să se stabilească liste cu întreprinderi din țările terțe autorizate pentru importul în Comunitate de preparate din carne; întrucât aceste întreprinderi trebuie să corespundă condițiilor stabilite în anexa la directiva menționată;
   întrucât, Argentina a înaintat o listă cu întreprinderi autorizate să exporte în Comunitate conserve din carne de vită care au fost supuse unui tratament termic complet și carne de vită fiartă congelată care a fost supusă unui tratament termic la o temperatură în profunzime de cel puțin 80 °C;
   întrucât unele dintre aceste întreprinderi, care au făcut obiectul unei inspecții comunitare la fața locului, oferă garanții de igienă suficiente și, în consecință, ele pot fi incluse pe o primă listă, întocmită conform articolului 17 alineatul (1) din Directiva 77/99/CEE, cu întreprinderi din care se poate autoriza importul de preparate din carne;
   întrucât cazul altor întreprinderi propuse de Argentina trebuie să fie reexaminat pe baza informațiilor complementare privind standardele lor de igienă și posibilitatea de a se adapta rapid la legislația comunitară;
   întrucât, între timp și pentru a nu întrerupe brutal fluxul de schimburi comerciale existent, aceste întreprinderi pot fi autorizate temporar să beneficieze de posibilitatea de a continua exporturile de preparate din carne în statele membre dispuse să le accepte;
   întrucât, în consecință, va fi necesar să se reexamineze și, la nevoie, să se modifice prezenta decizie, în funcție de inițiativele luate în acest scop și de progresele realizate;
   întrucât prezenta decizie se bazează pe actuala reglementare comunitară aplicabilă importurilor din țări terțe; întrucât, în consecință, va fi necesar ca această decizie să fie reexaminată de îndată ce reglementarea menționată va fi modificată sau completată;
   întrucât, în afară de aceasta, conform articolului 17 alineatul (1) din Directiva 77/99/CEE, dispozițiile aplicate de către statele membre importurilor de preparate din carne din țări terțe nu trebuie să fie mai avantajoase ca cele care reglementează schimburile intracomunitare; întrucât în această privință trebuie amintit faptul că importurile de preparate din carne provenind din întreprinderile care figurează în lista anexată la prezenta decizie rămân supuse altor reglementări veterinare, în special în ceea ce privește cerințele de sănătate animală, precum și dispozițiilor generale din Tratat;
   întrucât măsurile prevăzute în prezenta decizie sunt conforme cu avizul comitetului veterinar permanent,
   ADOPTĂ PREZENTA DECIZIE:
   Articolul 1
   (1)   Statele membre autorizează numai importurile de preparate din carne provenind din întreprinderile din Argentina care figurează în anexă și conform anexei menționate anterior.
   (2)   Totuși, statele membre pot continua să autorizeze, până la 28 februarie 1987, importurile de preparate din carne provenind din întreprinderi care nu figurează în anexă, dar care au fost recunoscute și propuse oficial de către autoritățile argentiniene, la 24 februarie 1986, cu excepția cazului în care o decizie contrară privitoare la acestea a fost luată înainte de 1 martie 1987.
   Comisia înaintează statelor membre lista acestor întreprinderi.
   (3)   Preparatele din carne menționate la alineatul (1) trebuie să fie preparate din carne proaspătă originară din întreprinderi autorizate conform dispozițiilor din Directivele 64/433/CEE (3) sau 72/462/CEE ale Consiliului (4).
   (4)   Importurile provenind din întreprinderile menționate la alineatul (1) rămân supuse și altor dispoziții din domeniul veterinar, în special celor din domeniul cerințelor de sănătate animală.
   Articolul 2
   Prezenta decizie se aplică începând cu 1 august 1986.
   Articolul 3
   Prezenta decizie va fi reexaminată și eventual modificată înainte de 1 martie 1987.
   Articolul 4
   Prezenta decizie se adresează statelor membre.

      Adoptată la Bruxelles, 31 iulie 1986.

            Pentru Comisie

         Frans ANDRIESSEN

            Vicepreședinte

      (1)  JO L 26, 31.12.1977, p. 85.

      (2)  JO L 362, 31.12.1985, p. 8.

      (3)  JO 121, 29.7.1964, p. 2012/64.

      (4)  JO L 302, 31.12.1972, p. 28.
   ANEXĂ
   LISTA ÎNTREPRINDERILOR

               Numărul autorizației

               Întreprinderea

               Adresa

               13 (1)
                   (2)

               Swift Armour SA Argentina

               Rosario, Santa Fé

               20 (2)

               SA Frigorífico Monte Grande

               Monte Grande, Buenos Aires

               1352 (1)

               Frigorífico Meatex SA

               Alejandro Korn, Buenos Aires

               1822 (2)

               Meatex

               Villa Ballester, Buenos Aires

               1921 (1)

               San Telmo SACIAFIF

               Mar del Plata, Buenos Aires

               1930 (1)
                   (2)

               Vizental y Cia SACIA

               San José, Entre Rios

               2067 (1)
                   (2)

               Cía elaborada de productos animales SAICAGT

               Pontevedra, Buenos Aires

      (1)  Numai carne de vită fiartă congelată care a fost supusă unui tratament termic la o temperatură în profunzime de cel puțin 80 °C.

      (2)  Numai conserve de carne de vită care au fost supuse unui tratament termic complet.


title: 2008/306/CE: Decizia Consiliului din 17 martie 2008 privind încheierea unui acord sub forma unui schimb de scrisori între Comunitatea Europeană și Ucraina referitor la taxele de export

text:
               16.4.2008

               RO

               Jurnalul Oficial al Uniunii Europene

               L 106/14

         DECIZIA CONSILIULUI
   din 17 martie 2008
   privind încheierea unui acord sub forma unui schimb de scrisori între Comunitatea Europeană și Ucraina referitor la taxele de export
   (2008/306/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 133 alineatul (1) coroborat cu articolul 300 alineatul (2) primul paragraf,
   având în vedere propunerea Comisiei,
   întrucât:

               (1)

               La 14 iunie 1994, Comunitățile Europene și statele lor membre, pe de o parte, și Ucraina, pe de altă parte, au semnat la Luxemburg Acordul de cooperare și de parteneriat (ACP), care a intrat în vigoare la 1 martie 1998.

               (2)

               Având în vedere angajamentul asumat de Comunitate și de statele sale membre și de Ucraina de a consolida integrarea economică, care constituie fundamentul parteneriatului lor.

               (3)

               În martie 2007 au fost inițiate negocieri pentru un nou acord extins între UE și Ucraina pentru a înlocui ACP.

               (4)

               Se intenționează ca acordul extins să prevadă crearea unei zone de liber schimb (ZLS) profunde și cuprinzătoare, ca element central al acordului extins, după aderarea Ucrainei la OMC.

               (5)

               În cadrul negocierilor de aderare a Ucrainei la OMC, Comisia a negociat, în numele Comunității, angajamente ample de deschidere a pieței din partea Ucrainei, angajamente care au o importanță deosebită pentru Comunitate, după cum se precizează într-un memorandum convenit între negociatorii Ucrainei și ai Comisiei la 17 martie 2003.

               (6)

               Aceste angajamente vor fi încorporate în Protocolul de aderare a Ucrainei la OMC.

               (7)

               În timpul procesului de aderare a Ucrainei la OMC, Comisia a negociat, în numele Comunității, un acord sub formă de schimb de scrisori între Comunitatea Europeană și Ucraina, prin care Ucraina s-a angajat să elimine taxele de export pentru comerțul cu mărfuri la intrarea în vigoare a viitorului acord privind crearea unei zone de liber schimb între UE și Ucraina.

               (8)

               Acordul ar trebui aprobat în numele Comunității,

         DECIDE:
   Articolul 1
   Prin prezenta decizie se aprobă în numele Comunității acordul sub forma unui schimb de scrisori între Comunitatea Europeană și Ucraina referitor la taxele de export.
   Textul acordului sub forma unui schimb de scrisori se atașează la prezenta decizie.
   Articolul 2
   Președintele Consiliului este autorizat să desemneze persoana (persoanele) abilitată (abilitate) să semneze acordul prin care Comunitatea își asumă obligații (1).
   Articolul 3
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 17 martie 2008.

            Pentru Consiliu

            Președintele

         I. JARC

      (1)  Data intrării în vigoare a acordului va fi publicată în Jurnalul Oficial al Uniunii Europene de către Secretariatul General al Consiliului.
    ---documentbreak---

               16.4.2008

               RO

               Jurnalul Oficial al Uniunii Europene

               L 106/15

         TRADUCERE
   ACORD
   sub forma unui schimb de scrisori între Comunitatea Europeană și Ucraina referitor la taxele de export
   Kiev, 11 decembrie 2007
   Excelență,
   În cadrul Acordului de cooperare și de parteneriat dintre Comunitățile Europene și statele lor membre și Ucraina din 14 iunie 1994 și ca urmare a negocierilor privind aderarea Ucrainei la Organizația Mondială a Comerțului, scopul acestei scrisori este de a confirma faptul că taxele aplicate de Ucraina mărfurilor provenind de pe teritoriul său și exportate către Comunitatea Europeană se elimină odată cu intrarea în vigoare a unui acord privind crearea unei zone de liber schimb între UE și Ucraina, acord ce urmează a fi negociat după finalizarea procesului de aderare a Ucrainei la OMC, în cadrul unui nou acord extins.
   Propun ca această scrisoare și răspunsul dumneavoastră să constituie un acord formal între noi.
   Acest acord va intra în vigoare la data la care Comunitatea Europeană va primi o notificare scrisă din partea Ucrainei privind încheierea procedurilor interne necesare.
   Confirm că această scrisoare și răspunsul dumneavoastră constituie un acord formal între noi.
   Vă rog să primiți, Excelență, expresia înaltei mele considerații.

         În numele Ucrainei

      M. AZAROV

   Bruxelles, 1 aprilie 2008
   Excelență,
   Confirm primirea scrisorii Guvernului Ucrainei din data de 11 decembrie 2007, pentru care vă mulțumesc, și care are următorul cuprins:

      „Excelență,
      În cadrul Acordului de cooperare și de parteneriat dintre Comunitățile Europene și statele lor membre și Ucraina din 14 iunie 1994 și ca urmare a negocierilor privind aderarea Ucrainei la Organizația Mondială a Comerțului, scopul acestei scrisori este de a confirma faptul că taxele aplicate de Ucraina mărfurilor provenind de pe teritoriul său și exportate către Comunitatea Europeană se elimină odată cu intrarea în vigoare a unui acord privind crearea unei zone de liber schimb între UE și Ucraina, acord ce urmează a fi negociat după finalizarea procesului de aderare a Ucrainei la OMC, în cadrul unui nou acord extins.
      Propun ca această scrisoare și răspunsul dumneavoastră să constituie un acord formal între noi.
      Acest acord va intra în vigoare la data la care Comunitatea Europeană va primi o notificare scrisă din partea Ucrainei privind încheierea procedurilor interne necesare.
      Confirm că această scrisoare și răspunsul dumneavoastră constituie un acord formal între noi.”

   Confirm că scrisoarea de mai sus și răspunsul meu vor constitui un acord formal între noi.
   Vă rog să primiți, Excelență, expresia înaltei mele considerații.

         În numele Comunității Europene

      P. MANDELSON


title: Decizia (UE) 2015/2236 a Consiliului din 27 noiembrie 2015 de stabilire a poziției care urmează să fie adoptată în numele Uniunii Europene în cadrul Conferinței ministeriale a Organizației Mondiale a Comerțului în ceea ce privește o prelungire a moratoriului privind taxele vamale pentru tranzacțiile electronice și a moratoriului privind plângerile în situația în care nu există o încălcare și plângerile motivate de alte situații

text:
               3.12.2015

               RO

               Jurnalul Oficial al Uniunii Europene

               L 317/33

         DECIZIA (UE) 2015/2236 A CONSILIULUI
   din 27 noiembrie 2015
   de stabilire a poziției care urmează să fie adoptată în numele Uniunii Europene în cadrul Conferinței ministeriale a Organizației Mondiale a Comerțului în ceea ce privește o prelungire a moratoriului privind taxele vamale pentru tranzacțiile electronice și a moratoriului privind plângerile în situația în care nu există o încălcare și plângerile motivate de alte situații
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4), coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               La Conferința ministerială a Organizației Mondiale a Comerțului (OMC) din 1998 a fost adoptat, sub forma unei declarații, un moratoriu privind taxele vamale pentru tranzacțiile electronice (denumit în continuare „moratoriul privind comerțul electronic”), având drept efect faptul că membrii OMC urmează să își continue practica actuală de a nu impune taxe vamale asupra tranzacțiilor electronice. În prezent, moratoriul există sub forma unei decizii a Conferinței ministeriale a OMC, care a fost reînnoită din doi în doi ani începând din 1998.

               (2)

               În cadrul Conferinței ministeriale a OMC a fost prelungit în mod constant un moratoriu privind plângerile în situația în care nu există o încălcare și plângerile motivate de alte situații, după expirarea perioadei de cinci ani prevăzute pentru luarea deciziei privind domeniul de aplicare și modalitățile unor astfel de plângeri, în temeiul articolului 64 alineatul (3) din Acordul privind aspectele comerciale ale drepturilor de proprietate intelectuală („Acordul TRIPS”).

               (3)

               Aceste moratorii au fost prelungite cel mai recent la Conferința ministerială a OMC din decembrie 2013, până în 2015. Ambele moratorii ar trebui să fie prelungite, în continuare, în cadrul următoarei Conferințe ministeriale a OMC sau ar trebui permanentizate în cazul în care, în cadrul discuțiilor actuale sau viitoare, va apărea un consens în acest sens.

               (4)

               Este în interesul Uniunii să sprijine prelungirea moratoriului privind comerțul electronic pe durată nedeterminată. Este de asemenea în interesul Uniunii să prelungească moratoriul privind plângerile în situația în care nu există o încălcare și plângerile motivate de alte situații, până când Conferința ministerială va aproba recomandările Consiliului TRIPS în ceea ce privește domeniul de aplicare și modalitățile plângerilor în situația în care nu există o încălcare și ale plângerilor motivate de alte situații, în temeiul articolul 64 alineatul (3) din Acordul TRIPS,

         ADOPTĂ PREZENTA DECIZIE:
   Articolul 1
   Poziția care urmează să fie adoptată în numele Uniunii Europene în cadrul Conferinței ministeriale a Organizației Mondiale a Comerțului este de a sprijini prelungirea moratoriului privind taxele vamale pentru tranzacțiile electronice pe durată nelimitată și de a sprijini o prelungire a moratoriului privind tipurile de plângeri prevăzute la articolul XXIII alineatul (1) literele (b) și (c) din Acordul General pentru Tarife și Comerț din 1994 („plângerile în situația în care nu există o încălcare și plângerile motivate de alte situații”), până când Conferința ministerială va lua o decizie referitoare la domeniul de aplicare și la modalitățile plângerilor în situația în care nu există o încălcare și ale plângerilor motivate de alte situații.
   Articolul 2
   Prezenta decizie intră în vigoare la data adoptării.

      Adoptată la Bruxelles, 27 noiembrie 2015.

            Pentru Consiliu

            Președintele

         J. ASSELBORN


Anunţ juridic important

|

52007BP0133(01)

1. Decizia Parlamentului European din 24 aprilie 2007 privind descărcarea de gestiune pentru execuţia bugetului general al Uniunii Europene aferent exerciţiului financiar 2005, secţiunea I - Parlamentul European (C6-0465/2006 - 2006/2071(DEC))

Jurnalul Oficial 074 E , 20/03/2008 p. 0320 - 0321

		1.Decizia Parlamentului European din 24 aprilie 2007 privind descărcarea de gestiune pentru execuţia bugetului general al Uniunii Europene aferent exerciţiului financiar 2005, secţiunea I — Parlamentul European (C6-0465/2006 — 2006/2071(DEC))Parlamentul European,- având în vedere bugetul general al Uniunii Europene pentru exerciţiul financiar 2005 [1],- având în vedere conturile anuale finale ale Comunităţilor Europene pentru exerciţiul financiar 2005 — Volumul I (SEC(2006)0915 - C6-0465/2006) [2],- având în vedere Raportul privind gestiunea bugetară şi financiară pentru exerciţiul financiar 2005, secţiunea I - Parlamentul European [3],- având în vedere raportul anual al auditorului intern pentru 2005,- având în vedere raportul anual al Curţii de Conturi privind execuţia bugetului pentru exerciţiul financiar 2005, precum şi răspunsurile instituţiilor [4],- având în vedere declaraţia de asigurare privind fiabilitatea conturilor şi legalitatea şi regularitatea tranzacţiilor subiacente emisă de Curtea de Conturi în conformitate cu articolul 248 din Tratatul CE [5],- având în vedere articolul 272 alineatul (10) şi articolul 275 din Tratatul CE, precum şi articolul 179a din Tratatul Euratom,- având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene [6], în special articolele 145, 146 şi 147,- având în vedere articolul 13 din Normele interne privind execuţia bugetului Parlamentului European [7],- având în vedere articolul 147 alineatul (1) din Regulamentul financiar, în temeiul căruia fiecare instituţie comunitară are obligaţia de a lua toate măsurile necesare pentru a da curs observaţiilor care însoţesc decizia de descărcare de gestiune a Parlamentului European,- având în vedere articolul 71, articolul 74 alineatul (3) şi anexa V la Regulamentul său de procedură,- având în vedere raportul Comisiei pentru control bugetar (A6-0094/2007),A. întrucât auditul efectuat de Curtea de Conturi nu a dezvăluit nici o eroare materială (punctul 10.4),B. întrucât Curtea de Conturi a constatat deficienţe persistente în sistemele de supraveghere şi control(punctele 10.5 - 10.10),C. întrucât Parlamentul, în răspunsurile sale, a subliniat măsurile întreprinse pentru soluţionarea deficienţelor constatate de Curtea de Conturi,D. întrucât Regulamentul de procedură al Parlamentului European a fost modificat la 23 octombrie 2002 pentru a prevedea acordarea descărcării de gestiune Preşedintelui şi nu Secretarului General,1. acordă Preşedintelui descărcarea de gestiune pentru execuţia bugetului Parlamentului European aferent exerciţiului financiar 2005;2. îşi prezintă observaţiile în cadrul rezoluţiei de mai jos;3. încredinţează Preşedintelui sarcina de a transmite prezenta decizie împreună cu rezoluţia, ca parte integrantă a acesteia, Consiliului, Comisiei, Curţii de Justiţie, Curţii de Conturi, Ombudsmanului European şi Autorităţii Europene pentru Protecţia Datelor şi de a asigura publicarea acestora în Jurnalul Oficial al Uniunii Europene (seria L).[1] JO L 60, 8.3 2005.[2] JO C 264, 31.10.2006, p. 1.[3] DV/614096EN.doc.[4] JO C 263, 31.10.2006, p. 1.[5] JO C 263, 31.10.2006, p. 10.[6] JO L 248, 16.9.2002, p. 1. Regulament astfel cum a fost modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).[7] PE 349.540/Bur/ann/def.--------------------------------------------------